Verhoor begin 4 jaar ná boer se moordAttie Jooste (Foto: Verskaf) Drie verdagtes wat weens die moord op Attie Jooste (60), ŉ boer van Jan Kempdorp in die Noord-Kaap teregstaan, word ná verskeie vertragings eindelik verhoor. Jooste is op 7 Januarie 2018 op ŉ kleinhoewe by Jan Kempdorp in die Noord-Kaap vermoor. Lucky Bohelo (30), Kerneels Persent (28) en Nicardo Hutama (28) se verhoor sou aanvanklik verlede week in die hooggeregshof in Kimberley afgeskop het, maar die verrigtinge is vertraag omdat Bohelo nie vir die hofsaak opgedaag het nie. Bohelo is intussen vasgetrek en bly saam met sy medebeskuldigdes in aanhouding. Lucky Bohelo (30), Kerneels Persent (28) en Nicardo Hutama (28) (Foto: Verskaf) Die saak het toe Maandag amptelik begin en is tot 28 Oktober op die hofrol. Pierre Loock en Kiewiet Swanepoel, lede van die Vaalharts-veiligheidsgroep by die Q&R-persele en vriende van Jooste, het Maandag die hofsaak bygewoon. Volgens Swanepoel was die verdagtes baie ontspanne in die hof en het “gesels en gelag ”. Reinette Liebenberg, DA-woordvoerder oor landbou in die Noord-Kaap, sê die party is hoopvol dat daar geen verdere vertragings in die lewering van geregtigheid sal wees nie. “Aangesien hierdie saak reeds meer as vier jaar sloer, bly die DA bekommerd oor lang tydsduur van hierdie en ander moordsake. Ons vertrou dat die gehalte van die ondersoekproses in hierdie moordverhoor nie die skuldigbevindingsproses in gevaar sal stel nie,” sê Liebenberg. Maroela Media het destyds berig Jooste se liggaam is die oggend ná die moord in sy huis op die kleinhoewe aangetref. Hy is glo met ŉ skerp voorwerp in die bors gesteek. Jooste se bakkie is ook verlate langs die pad naby Jan Kempdorp gevind